Pta-Wes-inwoners maak stem dik oor betogings(Foto: Verskaf) Woedend en gefrustreerd. Dit is hoe die inwoners van die Hercules-omgewing in Pretoria-Wes voel oor die gewelddadige betoging wat nou al vir drie dae aaneen voortduur. Inwoners het Donderdagaand na die plaaslike polisiestasie opgeruk om aanspraak te maak op hul grondwetlike reg tot beskerming. Die inwoners voel dat daar te min ingryping is om die situasie onder beheer te bring en eis daadwerklike optrede. “Genoeg is genoeg. Ons is moeg vir die terrorisme in ons gebied. En ons is moeg daarvoor dat niks gedoen word om die situasie te ontlont nie,” sê Jan Prinsloo, ŉ lid van die gemeenskap, aan Maroela Media. Prinsloo is ook die skakelbeampte van die plaaslike gemeenskapspolisiëringsforum (GPF). Die inwoners se motor is aan die brand gesteek (Foto: Verskaf) Volgens Prinsloo en nog ŉ inwoner, Johan Cloete, het die polisie beloftes gemaak om deur die nag versterkings aan te bring. “Ons kon vanoggend sien daar is wel versterkings aangebring,” sê Prinsloo. Honderde inwoners van die Gomorrah- informele nedersetting het sedert Dinsdagoggend die strate van die Hercules-omgewing ingevaar en chaos veroorsaak. Die protesaksie volg omdat inwoners van hierdie nedersetting vies is oor die plaaslike munisipaliteit se swak dienslewering. Maroela Media het vroeër berig betogers het buitebande in die strate aan die brand gesteek en klippe na die publiek en polisie gegooi. Die Nederduitsch Hervormde Kerk Wesmoot se vensters is met klippe stukkend gegooi en die heinings van die kerk afgeruk. Sommige inwoners was in hul huise vasgekeer en is deur die polisie se eenheid vir openbare orde uit hul huise na veiligheid gebring. Boonop was inwoners vir langer as twee dae sonder krag weens sabotasies aan ’n kragstasie. Die krag is Donderdagmiddag herstel. Die Tshwane-metro het ook onwettige kragverbindings in Gomorrah begin verwyder. Volgens Prinsloo is ŉ woonhuis Donderdag geplunder en is dié inwoners se motor aan die brand gesteek. “Die inwoners is in ŉ toestand en is sielkundig geknou.” Dreigemente van die betogers neem klaarblyklik met intensiteit toe en inwoners verwag dat die ergste Vrydag gaan gebeur. “Volgens onbevestigde berigte beplan die betogers om vandag (Vrydag) sterker op te tree, maar ons weet glad nie wat om te verwag nie.” ŉ Plaaslike taxivereniging het intussen ook sy mening sterk uitgespreek oor die situasie en geëis dat die betogings moet end kry, sê Prinsloo.